CELEX: 32016D0321
Language: bg
Date: 2016-03-03 00:00:00
Title: Решение за изпълнение (ЕС) 2016/321 на Комисията от 3 март 2016 година за коригиране на географския обхват на разрешението за отглеждане на генетично модифицирана царевица (Zea mays L.) MON 810 (MON-ØØ81Ø-6) (нотифицирано под номер С(2016) 1231) (Текст от значение за ЕИП)

5.3.2016   
            
            
               BG
            
            
               Официален вестник на Европейския съюз
            
            
               L 60/90
            
         РЕШЕНИЕ ЗА ИЗПЪЛНЕНИЕ (ЕС) 2016/321 НА КОМИСИЯТА
   от 3 март 2016 година
   за коригиране на географския обхват на разрешението за отглеждане на генетично модифицирана царевица (Zea mays L.) MON 810 (MON-ØØ81Ø-6)
   
      
         (нотифицирано под номер С(2016) 1231)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда и за отмяна на Директива 90/220/ЕИО (1), и по-специално член 26в, параграф 3 от нея,
   като има предвид, че:
   
               (1)
            
            
               Първоначално отглеждането на генетично модифицирана царевица MON 810 в съответствие с Директива 90/220/ЕИО на Съвета (2) бе разрешено с Решение 98/294/ЕО на Комисията (3). На 3 август 1998 г. Франция даде на Monsanto Europe SA (наричано по-нататък Monsanto) съгласие за пускане на пазара на продукти от царевица MON 810.
            
         
               (2)
            
            
               През юли 2004 г. Monsanto предостави уведомление за семената от царевица MON 810 за отглеждане като „съществуващи продукти“ в съответствие с преходните разпоредби, предвидени в член 20, параграф 1, буква а) от Регламент (ЕО) № 1829/2003 на Европейския парламент и на Съвета (4). В резултат на това те могат да продължат да бъдат пускани на пазара в съответствие с режима за т. нар. „съществуващи продукти“ по смисъла на Регламент (ЕО) № 1829/2003.
            
         
               (3)
            
            
               През април 2007 г. Monsanto подаде заявление съгласно член 23 от Регламент (ЕО) № 1829/2003 за подновяване на разрешението за отглеждане на царевица MON 810. В съответствие с член 23, параграф 4 от посочения регламент срокът на разрешението се удължава автоматично до вземане на решение за подновяване на разрешението.
            
         
               (4)
            
            
               С Директива (ЕС) 2015/412 на Европейския парламент и на Съвета (5) се въвежда възможността държава членка да поиска географският обхват на вече издадено разрешение за отглеждане да се коригира, така че цялата територия на посочената държава членка или част от нея да бъдат изключени от териториите за отглеждане. Тези искания следваше да бъдат представени от 2 април 2015 г. до 3 октомври 2015 г.
            
         
               (5)
            
            
               В съответствие с член 26в от Директива 2001/18/ЕО деветнадесет държави членки поискаха забрана за отглеждане на MON 810 на цялата или на част от тяхната територия. Следните искания бяха получени от Комисията преди 3 октомври 2015 г.: от Латвия — на 3 юли 2015 г.; от Гърция — на 27 юли 2015 г.; от Франция — на 15 септември 2015 г.; от Хърватия — на 17 септември 2015 г.; от Австрия — на 18 септември 2015 г.; от Унгария — на 21 септември 2015 г.; от Нидерландия и Белгия — на 23 септември 2015 г.; от Полша — на 24 септември 2015 г.; от Литва и Обединеното кралство — на 25 септември 2015 г.; от България, Германия и Кипър — на 30 септември 2015 г.; от Дания и Италия — на 1 октомври 2015 г.; и от Люксембург, Малта и Словения — на 2 октомври 2015 г.
            
         
               (6)
            
            
               Всички искания, получени от Комисията, са за обхват на цялата територия на съответните държави членки с изключение на Белгия, която подаде искане за обхват само за територията на Валония, и на Обединеното кралство, която подаде искане за обхват само за територията на Северна Ирландия, Шотландия и Уелс. В искането на Германия не се включва отглеждане за научноизследователски цели.
            
         
               (7)
            
            
               Комисията предаде на Monsanto исканията на всяка от съответните държави членки. Monsanto не изрази възражения по отношение на нито едно от исканията в тридесетдневния срок по член 26в, параграф 3 от Директива 2001/18/ЕО, като по този начин не потвърди географския обхват на разрешението за отглеждане на царевица MON 810. В съответствие с член 26в, параграф 3 от посочената директива географският обхват на разрешението, предоставено за семената от царевица MON 810 за отглеждане, следва да бъде коригиран в съответствие с исканията на съответните държави членки, без да се прилага процедурата, посочена в член 35, параграф 2 от Регламент (ЕО) № 1829/2003.
            
         
               (8)
            
            
               Настоящото решение не засяга решенията, които трябва да бъдат взети за подновяване на разрешението в съответствие с член 23 от Регламент (ЕО) № 1829/2003.
            
         
               (9)
            
            
               Цялата необходима информация относно разрешаването на царевица MON 810 следва да бъде вписана в регистъра на Общността за генетично модифицирани храни и фуражи, както е предвидено в Регламент (ЕО) № 1829/2003, а държавите членки ще бъдат информирани за настоящото решение,
            
         ПРИЕ НАСТОЯЩОТО РЕШЕНИЕ:
   Член 1
   Отглеждането на генетично модифицирана царевица (Zea mays L.) MON 810 се забранява на териториите, изброени в приложението към настоящото решение.
   Член 2
   Информацията, посочена в настоящото решение, се вписва в регистъра на Общността за генетично модифицирани храни и фуражи, посочен в член 28 от Регламент (ЕО) № 1829/2003.
   Член 3
   Адресат на настоящото решение е Monsanto Europe SA, Avenue de Tervuren, 270 — 272, 1150 Брюксел, Белгия.
   
      Съставено в Брюксел на 3 март 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 106, 17.4.2001 г., стр. 1.
   
      (2)  Директива 90/220/ЕИО на Съвета от 23 април 1990 г. за преднамерено разпространяване на генетично модифицирани организми в околната среда (ОВ L 117, 8.5.1990 г., стр. 15).
   
      (3)  Решение 98/294/ЕО на Комисията от 22 април 1998 г. относно пускането на пазара на генетично модифицирана царевица (Zea mays L. линия MON 810) съгласно Директива 90/220/ЕИО на Съвета (ОВ L 131, 5.5.1998 г., стр. 32).
   
      (4)  Регламент (ЕО) № 1829/2003 на Европейския регламент и на Съвета от 22 септември 2003 г. относно генетично модифицираните храни и фуражи (ОВ L 268, 18.10.2003 г., стр. 1).
   
      (5)  Директива (ЕС) 2015/412 на Европейския парламент и на Съвета от 11 март 2015 г. за изменение на Директива 2001/18/ЕО относно възможността държавите членки да ограничават или забраняват отглеждането на генетично модифицирани организми (ГМО) на своя територия (ОВ L 68, 13.3.2015 г., стр. 1).
   
      ПРИЛОЖЕНИЕ
      
         ТЕРИТОРИИ, НА КОИТО ОТГЛЕЖДАНЕТО НА ЦАРЕВИЦА MON 810 Е ЗАБРАНЕНО
      
      
                  1)
               
               
                  Валония (Белгия);
               
            
                  2)
               
               
                  България;
               
            
                  3)
               
               
                  Дания;
               
            
                  4)
               
               
                  Германия (с изключение на научноизследователски цели);
               
            
                  5)
               
               
                  Гърция;
               
            
                  6)
               
               
                  Франция;
               
            
                  7)
               
               
                  Хърватия;
               
            
                  8)
               
               
                  Италия;
               
            
                  9)
               
               
                  Кипър;
               
            
                  10)
               
               
                  Латвия;
               
            
                  11)
               
               
                  Литва;
               
            
                  12)
               
               
                  Люксембург;
               
            
                  13)
               
               
                  Унгария;
               
            
                  14)
               
               
                  Малта;
               
            
                  15)
               
               
                  Нидерландия;
               
            
                  16)
               
               
                  Австрия;
               
            
                  17)
               
               
                  Полша;
               
            
                  18)
               
               
                  Словения;
               
            
                  19)
               
               
                  Северна Ирландия (Обединено кралство);
               
            
                  20)
               
               
                  Шотландия (Обединено кралство);
               
            
                  21)
               
               
                  Уелс (Обединено кралство).